钦定古今图书集成/明伦汇编/宫闱典/第053卷 > 《内人蹋球赋》〈以仁疑玉球仰术为韵〉阙名
## 钦定古今图书集成/明伦汇编/宫闱典/第053卷 > 《内人蹋球赋》〈以仁疑玉球仰术为韵〉阙名

球，犹求也。展转驰逐兮，将求仁而得仁。球上有嫔。球
以行于道，嫔以立于身。出红楼而色妙，对白日而颜
新。旷古未作，于今始陈。俾众伎而皆掩，擅奇能而绝
伦。于是扬袂叠足，徘徊踯躅。虽进退而有据，常兢兢
而自勗。球体兮似珠，人颜兮似玉；下则雷风之宛转，
上则神仙之结束。无习斜流，𢘆为正游。球不离足，足
“不离球。弄金盘而神仙欲下，舞宝剑则夷狄来投。”方
知吾君偃武之日，修神仙之术。但欲扬其善教，岂徒
悦其淑质。谓艳色兮可轻，使宫女兮程功而出。疑履
地兮不履其地，疑腾虚兮还践其实。当是时也，华庭
纵赏，万人瞻仰。洛神遇而耻乘流，飞燕逢而惭在掌。
几看制而动息，几度纷而来往，倏而“复归于云霄。”何
微妙之忽恍。